Na temelju članka 17. stavka 1. podstavka 1. Zakona o sustavu civilne zaštite (Narodne novine 82/15, 118/18, 31/20, 20/21 i 114/22) i članka 37. Statuta Grada Šibenika („ Službeni glasnik Grada Šibenika“, broj 2/21) Gradsko vijeće Grada Šibenika, na 17. sjednici, održanoj 14. prosinca 2023. godine, razmotrilo je i usvojilo

**ANALIZU**

**STANJA SUSTAVA CIVILNE ZAŠTITE NA PODRUČJU GRADA ŠIBENIKA**

**ZA 2023. GODINU**

**1. UVOD**

Civilna zaštita je sustav organiziranja sudionika, operativnih snaga i građana za ostvarivanje zaštite i spašavanja ljudi, životinja, materijalnih i kulturnih dobara i okoliša u velikim nesrećama i katastrofama te otklanjanja posljedica terorizma i ratnih razaranja.

Analiza stanja sustava civilne zaštite na području Grada Šibenika za 2023. godinu (u daljnjem tekstu: Analiza) sadrži prikaz stanja operativnih snaga sustava civilne zaštite Grada Šibenika i aktivnosti koje su se odvijale unutar sustava civilne zaštite Grada Šibenika. Također, u Analizi se utvrđuje koji su projekti i aktivnosti definirani Smjernicama za organizaciju i razvoj sustava civilne zaštite na području Grada Šibenika za razdoblje od 2023. do 2026. (Službeni glasnik Grada Šibenika“, broj 6/23) i Planom razvoja sustava civilne zaštite Grada Šibenika za 2023. godinu („Službeni glasnik Grada Šibenika“ 6/23).

Radi primjene odredbi Pravilnika o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti o postupku njihova donošenja (Narodne novine 66/21) ovaj dokument upućen je na savjetovanje sa zainteresiranom javnošću u razdoblju od 20. – 28. studenog 2023. godine.

Sustav civilne zaštite na području Grada Šibenika u analiziranom razdoblju, sukladno odredbama Zakona o sustavu civilne zaštite (Narodne novine 82/15, 118/18, 31/20, 20/21 i 114/22, u daljnjem tekstu: Zakon), temelji se na sljedećim aktima:

1. Smjernicama za organizaciju i razvoj sustava civilne zaštite na području Grada Šibenika za razdoblje od 2020.-2023. („Službeni glasnik Grada Šibenika“, broj 10/19),

2. Smjernicama za organizaciju i razvoj sustava civilne zaštite na području Grada Šibenika za razdoblje od 2023.-2026. („Službeni glasnik Grada Šibenika“, broj 6/23) u daljnjem tekstu: Smjernice,

3. Planu razvoja sustava civilne zaštite Grada Šibenika za 2023. („Službeni glasnik Grada Šibenika“ , broj 6/23)

4. Procjeni rizika od velikih nesreća za područje Grada Šibenika („Službeni glasnik Grada Šibenika“, broj 6/21) u daljnjem tekstu: Procjena rizika,

4. Planu djelovanja civilne zaštite Grada Šibenika (Službeni glasnik Grada Šibenika 5/21, u daljnjem tekstu: Plan)

5. Planu vježbi civilne zaštite na području Grada Šibenika za 2023. godinu (KLASA: 240-02/22-01/04, URBROJ:2182-1-22-10-2 od 26. listopada 2022. godine),

6. Programu javnih potreba za obavljanje djelatnosti Hrvatske gorske službe spašavanja Stanice Šibenik za 2023. (KLASA:240-08/22-01/3, URBROJ: 2182-1-10-22-3 19. prosinca 2022. godine),

7. Odluci o određivanju pravnih osoba od interesa za sustav civilne zaštite na području Grada Šibenika (Službeni glasnik Grada Šibenika 6/22),

8. Procjeni ugroženosti od požara i tehnoloških eksplozija za Grad Šibenik („Službeni glasnik Grada Šibenika“, broj 8/21),

9. Planu zaštite od požara („Službeni glasnik Grada Šibenika“ broj 8/21).

**2. OPERATIVNE SNAGE SUSTAVA CIVILNE ZAŠTITE GRADA ŠIBENIKA**

Na području Grada Šibenika u analiziranom razdoblju operativne snage sustava civilne zaštite činili su:

-   Stožer civilne zaštite Grada Šibenika

-   Operativne snage vatrogastva-JVP Šibenik i Vatrogasna zajednica Grada Šibenika

-   Operativne snage Hrvatskog Crvenog križa - Gradsko društvo Crvenog križa Šibenik

-   Operativne snage Hrvatske gorske službe spašavanja - Stanica Šibenik

-   Postrojbe civilne zaštite opće namjene Grada Šibenika

-   Povjerenici i zamjenici povjerenika civilne zaštite

-   Pravne osobe od interesa za sustav civilne zaštite na području Grada Šibenika.

**2.1. Stožer civilne zaštite Grada Šibenika**

Odlukom gradonačelnika Grada Šibenika („Službeni glasnik Grada Šibenika“, broj 5/21 i Odlukom o izmjeni Odluke o osnivanju Stožera civilne zaštite Grada Šibenika („Službeni glasnik Grada Šibenika“, br. 4/22) osnovan je Stožer civilne zaštite Grada Šibenika, određen je načelnik stožera, zamjenik načelnika i 12 članova stožera. (u daljnjem tekstu: Stožer).

Stožer je stručno, operativno i koordinativno tijelo koje usklađuje djelovanje operativnih snaga civilne zaštite u pripremnoj fazi prije nastanka posljedica izvanrednog događaja i tijekom provođenja mjera i aktivnosti civilne zaštite u velikim nesrećama i katastrofama.

Stožer obavlja zadaće koje se odnose na:

* prikupljanje i obradu informacija ranog upozoravanja o mogućnostima nastanka velike nesreće i katastrofe,
* razrađuje i usmjerava mjere i aktivnosti određene Planom djelovanja civilne zaštite na svom području,
* upravlja reagiranjem sustava civilne zaštite,
* obavlja poslove informiranja javnosti,
* predlaže odluke o prestanku provođenja mjera i aktivnosti u sustavu civilne zaštite.

Planom djelovanja civilne zaštite Grada Šibenika detaljnije su određene zadaće Stožera tijekom velikih nesreća i katastrofa i način njihove realizacije.

U analiziranom razdoblju održane su 3. redovne sjednice Stožera civilne zaštite Grada Šibenika. Dana 13. 07.2023. godine, zbog požara u Grebaštici sukladno Poslovniku o radu stožera civilne zaštite Grada Šibenika, zakazana je izvanredna sjednica stožera i određena je 24-satna pripravnost članova stožera. Načelnik stožera odredio je koordinatora na lokaciji požarišta. U suradnji s operativnim snagama Crvenog križa odredio mjere i aktivnosti članova stožera zaduženih za evakuaciju i zbrinjavanje ugroženih. Stožer je kontinuirano prikupljao informacije o stanju na požarištu te je načelnik stožera pravodobno i učestalo o istom informirao javnost putem priopćenja, izjava za medije i sudjelovanjem u programu u živo na radiju. Pripravnost stožera trajala je do 18. 07. 2023. godine, kada je požar proglašen ugašenim.

| **Ciljevi iz Smjernica** | **Opis planiranih aktivnosti u 2023.** | **Ostvarenje** |
| --- | --- | --- |
| osposobljavanje i edukacija članova stožera  upoznavanje članova stožera sa sadržajem planskih dokumenata iz područja cz,  najmanje jedanput u dvije godine održati pokaznu vježbu s ciljem uvježbavanja jednog ili više postojećih scenarija velike nesreće i katastrofe | osposobljavanje članova Stožera koji još nisu prošli stručno osposobljavanje | u analiziranom razdoblju svi članovi Stožera prošli su stručno osposobljavanje |
| prezentacija planskih dokumenata | načelnik i članovi Stožera upoznati su sa svim planskim dokumentima. |
| sudjelovanje u pokaznoj vježbi | aktivnost je u pripremi. |

U slučaju promjene sastava Stožera, u predstojećem planskom razdoblju, potrebno je uputiti nove članove na osposobljavanje koje provodi Nastavno nacionalno središte civilne zaštite, nastaviti s prezentacijom planskih dokumenata te planirati održavanje pokaznih vježbi.

**2.2.** **Operativne snage vatrogastva- JVP Šibenik i Vatrogasna zajednica Grada Šibenika**

Operativne snage vatrogastva na području Grada Šibenika čine: Javna vatrogasna postrojba Grada Šibenika (u daljnjem tekstu: JVP Šibenika) i 9 dobrovoljnih vatrogasnih društava (Šibenik, Zaton, Zablaće, Brodarica-Krapanj, Grebaštica, Perković, Zlarin, Žirje i Kaprije) koji su udruženi u Vatrogasnu zajednicu Grada Šibenika ( u daljnjem tekstu VZGŠ)

Javna vatrogasna postrojba Grada Šibenika tijekom cijele godine ima organizirano stalno 24-satno vatrogasno dežurstvo. Tijekom protupožarne sezone uvodi se pojačano dežurstvo sukladno indeksu opasnosti s obzirom na hidrometeorološke prilike. U sklopu JVP Šibenik djeluje Vatrogasni operativni centar (VOC-JVP Šibenik) kojem je zadaća zaprimanje dojava o događajima, uzbunjivanje, obavljanje operativno komunikacijskih poslova vatrogasne postrojbe te vođenje potrebnih evidencija.

Dobrovoljna vatrogasna društva tijekom godine angažiraju se kao pomoć Javnoj vatrogasnoj postrojbi, posebno kod gašenja šumskih požara. Tijekom ljetne požarne sezone od 01.06 – 30.09 u dobrovoljna vatrogasna društva sukladno Planu zapošljavanja zapošljavaju sezonske vatrogasce iz redova operativnog članstva DVD-a, koji u navedenom razdoblju obavljaju organizirano vatrogasno dežurstvo. U sklopu županijskog centra 112 ustrojen je ŽVOC, koji zaprima sve dojave za vatrogasne intervencije s područja Šibensko-kninske županije te koordinira rad svih vatrogasnih snaga.

Postupajući po godišnjem Programu aktivnosti u provedbi posebnih mjera zaštite od požara od interesa za Republiku Hrvatsku u 2023. godini koji donosi Vlada Republike Hrvatske, dana 16. svibnja 2023. godine, Stožer civilne zaštite Grada Šibenika održao je tematsku sjednicu u vezi s pripremom požarne sezone. Na sjednici je razmatrano stanje zaštite od požara na području Grada Šibenika te su usvojeni svi potrebni provedbeni akti. Na sjednici je istaknut problem nedovoljne popunjenosti JVP Šibenik. Sukladno Procjeni ugroženosti od požara i Planu zaštite od požara za Grad Šibenik, JVP Grada Šibenika treba upošljavati 62

profesionalna vatrogasca a trenutno je zaposleno 57 profesionalnih vatrogasca, što nije u skladu s navedenim planskim dokumentima.

Opremljenost Javne vatrogasne postrojbe Grada Šibenika u skladu je s „Pravilnikom o minimumu tehničke opremljenosti vatrogasnih postrojbi u RH“. Postrojba raspolaže s ukupno 16 vatrogasnih vozila različite namjene te 1 manjim vatrogasnim plovilom. Kroz program „Modernizacija vozila vatrogasnih postrojbi RH“ u 2021. godini JVP Grada Šibenika opremljena je s dva nova vatrogasna vozila (navalno dugo vatrogasno vozilo i teško šumsko vozilo), čime je povećana operativna sposobnost postrojbe.

U analiziranom razdoblju, vozila vatrogasnih postrojbi u najvećoj mjeri bila su u ispravnom stanju i spremna za korištenje za intervencije. S obzirom na starost vatrogasnih vozila i uvjete njihova korištenja posebno na požarima otvorenog prostorau kojim dolazi do češćih kvarova i oštećenja, potrebno ih je kontinuirano održavati u stanju spremnosti.

Vatrogasna vozila i plovila

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Vatrogasna postrojba** | **Navalno**  **vozilo** | **Auto cisterna** | **Auto**  **ljestva** | **vozilo** | **Tehničko vozilo** | **Šumsko vozilo** | **Kombi**  **vozilo** | **Zapovjedno vozilo** | **Plovilo** | **UKUPNO** |
| JVP Šibenik | 2 | 1 | 1 | 1 | 2 | 4 | 1 | 4 | 1 | 17 |
| DVD Šibenik | - | 1 | - | - | - | 2 | 1 | - | - | 4 |
| DVD Zaton | 1 | 1 | - | - | - | 1 | - | 1 | - | 4 |
| DVD Brodarica-Krapanj | - | - | - | - | - | 3 | - | - | - | 3 |
| DVD Grebaštica | - | 1 | - | - | - | 2 | - | - | - | 3 |
| DVD Perković | - | - | - | - | - | 2 | - | 1 | - | 3 |
| DVD Zablaće | - | - | - | - | - | 2 | - | 1 | - | 3 |
| DVD Zlarin | - | 1 | - | - | - | 1 | 1 | - | 1 | 4 |
| DVD Kaprije | - | - | - | - | - | 1 | - | - | - | 1 |
| DVD Žirje | - | 1 | - | - | - | - | 1 | - | - | 2 |
| U K U P N O: | 3 | 6 | 1 | 1 | 2 | 18 | 4 | 7 | 2 | 44 |

Raspoloživi profesionalni i sezonski vatrogasci u protupožarnoj sezoni 2023.

|  |  |  |  |
| --- | --- | --- | --- |
| **Vatrogasna postrojba** | **Profesionalni vatrogasci** | **Sezonski vatrogasci** | **UKUPNO**  **PROFESIONALNI I SEZONSKI VATROGASCI** |
| JVP Šibenik | 57 | - | 57 |
| DVD Šibenik | 1 | 8 | 9 |
| DVD Zaton | 1 | 8 | 9 |
| DVD Brodarica-Krapanj | 1 | 8 | 9 |
| DVD Grebaštica | 1 | 10 | 11 |
| DVD Perković | - | 5 | 5 |
| DVD Zablaće | 1 | 6 | 7 |
| DVD Zlarin | 1 | 5 | 6 |
| DVD Kaprije | - | 4 | 4 |
| DVD Žirje | 1 | 4 | 5 |
| **U K U P N O:** | **64** | **58** | **122** |

Za gašenje požara otvorenog prostora na području Grada Šibenika može se angažirati 57 profesionalnih vatrogasaca iz Javne vatrogasne postrojbe grada Šibenika, 7 profesionalnih

vatrogasaca iz Dobrovoljnih vatrogasnih društava te 58 operativna vatrogasca koji se sezonski zapošljavaju u Dobrovoljnim vatrogasnim društvima, što ukupno čini 122 vatrogasaca.

Dobrovoljni operativni vatrogasci u DVD-ima

|  |  |
| --- | --- |
| **Vatrogasna postrojba** | **Dobrovoljni operativni vatrogasci** |
| DVD Šibenik | 12 |
| DVD Zaton | 10 |
| DVD Brodarica-Krapanj | 11 |
| DVD Grebaštica | 24 |
| DVD Perković | 20 |
| DVD Zablaće | 4 |
| DVD Zlarin | 10 |
| DVD Kaprije | 10 |
| DVD Žirje | 12 |
| **U K U P N O:** | **113** |

DVD-ovi, uključeni u rad Vatrogasne zajednice Grada Šibenika, u analiziranom razdoblju imali su 113 dobrovoljnih operativnih vatrogasca, koji se, osim sezonskih vatrogasaca, mogu uključiti u gašenje požara. Radi se o dobrovoljnim vatrogascima koji nisu organizirani u vatrogasna dežurstva te zbog svojih radnih ili drugih obveza nisu uvijek na raspolaganju, a najčešće se uključuju u akcije gašenja, kada požari nastanu u mjestu njihova boravka.

U slučajevima kada vatrogasne snage Grada Šibenika nisu dostatne za gašenje i saniranje nastalih požara postupa se sukladno županijskom operativnom Planu, tada se u gašenje uključuju ostale vatrogasne snage s područja Šibensko-kninske županije, zračne snage te prema potrebi vatrogasne snage iz ostalih dijelova RH sukladno zapovjedi nadležnih vatrogasnih zapovjednika.

**Uključivanje pravnih i fizičkih osoba u akcije gašenja požara**

Planskim dokumentima definirane su pravne i fizičke osobe koje se mogu uključiti u akcije gašenja požara radi potreba: isključivanja energenata, osiguranja dodatne količine vode za gašenje požara, pružanja tehničke pomoći u građevinskim strojevima i mehanizaciji, pružanja prve medicinske pomoći, smještaja i brige za eventualno evakuirane osobe te opskrbu vatrogasaca hranom i pićem. Voditelj vatrogasne intervencije u slučaju takvih potreba tražit će preko Županijskog vatrogasnog operativnog centra, da se sukladno važećim Planovima angažira potrebna pomoć. Planske dokumente, radi bolje operativnosti, potrebno je redovito ažurirati i dopunjavati potrebnim podacima.

U razdoblju od 01.01.2023. godine do 30.09.2023. godine na području Grada Šibenika zabilježena je 81 vatrogasna intervencija manje nego u 2022. godini. Od ukupno 236 vatrogasnih intervencija, 103 intervencija ili 43,6 % odnosi se na požarne intervencije, dok se ostalih 133 vatrogasne intervencija ili 56,4 % uglavnom odnose na razne tehničke intervencije i ostale intervencije spašavanja.

Od ukupno 103 požarne intervencija na području Grada Šibenika, 46 ili 44,6 % intervencija odnosi se na požare otvorenog prostora u kojima je ukupno opožareno 689 ha površine, što je

za 2056 ha manje nego u 2022. godini, kada je u istom razdoblju bilo opožareno ukupno 2745 ha.

Vatrogasne intervencije za razdoblje od 01.01. 2022. god. do 30.09. 2023. god.

|  |  |  |
| --- | --- | --- |
| **VRSTA VATROGASNE INTERVENCIJE** | **2022. god** | **2023. god.** |
|
| Požari otvorenog prostora | 100 | 37 |
| Požari stambenih objekata | 12 | 21 |
| Požari gospodarskih objekata | 15 | 5 |
| Požari prometnih sredstava | 26 | 14 |
| Požari na radnim strojevima i uređajima | - | - |
| Požari dimnjaka | 7 | 7 |
| Požari električnih stupova | 1 | 2 |
| Požari trafostanica i energetskih postrojenja | 2 | 1 |
| Požari na deponijima smeća | 2 | 2 |
| Požari kontejnera za smeće | 9 | 7 |
| Ostali požari | 5 | 7 |
| Tehničke intervencije u prometu | 25 | 22 |
| Tehničke intervencije na objektima | 37 | 33 |
| Tehničke intervencije na otvorenom prostoru | 13 | 22 |
| Tehničke intervencije na moru | 2 | 1 |
| Ostale intervencije spašavanja (liftovi, otvaranje stana, prenošenje bolesnika i dr.) | 20 | 16 |
| Akcidenti | 3 | 1 |
| Eksplozije | 1 | - |
| Alarm vatrodojave | 26 | 15 |
| Događaji bez aktivnog učešća / izvidi | 11 | 23 |
| **UKUPNO** | **317** | **236** |

Izvor: VOC – JVP grada Šibenika

Najznačajniji požar otvorenog prostora u 2023. godino je požar koji je nastao 13.srpnja na području Grebaštice. U gašenje ovog požara uključene su sve raspoložive vatrogasne snage s područja Grada Šibenika kao i vatrogasne postrojbe iz susjednih gradova i općina s područja Šibensko-kninske županije te vatrogasne postrojbe iz susjednih županija. U gašenje su uključene i sve raspoložive zračne snage. Ukupno je bilo angažirano 210 vatrogasac, 60 vatrogasnih vozila, 3 kanadera i 2 zračna traktora.

Zbog ovog požara i opasnosti za dio domaćeg stanovništva i njihovih gostiju bilo je potrebno provesti privremenu evakuaciju. Na području zahvaćenom požarom isključena je električna energija te je obustavljen promet na većini prometnica na području Grebaštice, uključujući Jadransku magistralu. Opožareno 600 ha površine, a osim šumske i poljoprivredne površine, požarom je oštećeno 8 stambenih objekata, 7 vozila, 2 plovila i neutvrđen broj poljoprivrednih strojeva i druge opreme. Uvjeti za gašenje požara bili su dosta zahtjevni prvenstveno zbog jakog vjetra, vrste vegetacije, blizine stambenih objekata te otežanog pristupa požarištu.

**Poljoprivredne i šumske površine na području Grada Šibenika**

U ukupnim poljoprivrednim površinama na području Grada Šibenika mali je udio obradivih površina. Posebno se to odnosi na priobalno područje i otoke. Stočarstvo je skoro u potpunosti zanemareno, iz tog razloga ove površine su najčešće obrasle korovom, makijom i borovinom. Ovakve površine često se nalaze u neposrednoj blizini naseljenih mjesta, što uz nedostatak uređenih protupožarnih putova i neuređenih okućnica predstavlja vrlo nepovoljne uvjete za gašenje nastalih požara, što se i pokazalo na primjeru požara u Grebaštici.

Što se tiče šumskog zemljišta, djelovanjem čovjeka izvorna vegetacija uglavnom je izmijenjena, a šume alepskog bora očuvale su se u izvornom obliku tek mjestimice. Veće površine pod borovom šumom nalaze se na predijelim Gvozdenovo-Kamenar, Šubićevac, uz obalu kanala sv. Ante, Jelinjaka, područje Tanke Punte na Brodarici, jugoistočna strana Jadrtovca, Vrpolje, Dubrava, Lozovac te na otocima Zlarin, Žirje i Obonjan. Područja koja su tijekom prošle, kao i u ranijim godinama bila opožarena, u najvećoj mjeri nisu kvalitetno sanirana i očišćena od nagorenih stabala i ostalog gorivog materijala. Što će otežati gašenje, eventualnih, novonastalih požara na tim područjima..

**Uzroci nastanka požara na otvorenom prostoru**

U većini slučajeva nema službeno utvrđenih razloga nastanka požara na otvorenom prostoru. Ipak iskustveno, najveći broj požara nastaje zbog neodgovorne uporabe otvorenog plamena prilikom spaljivanju biljnog otpada i nepoštivanja Odluke o mjerama zaštite od požara na otvorenom prostoru. Na području Grada Šibenika često dolazi do grmljavinskih oluja bez kiše što je, također, čest razlog za nastanak požara posebno u ljetnom periodu. Niskonaponska električna mreža tek malim dijelom je podzemna, a veći dio je na drvenim odnosno betonskim stupovima. Tijekom vremenskih nepogoda praćenih jakim vjetrom najčešće dolazi do iskrenja između nadzemnih električnih vodova, a potom i požara na drvenim stupovima. Područje zaštitne trase ispod dalekovoda često je nedovoljno očišćeno od raslinja što također predstavlja potencijalni izvor nastanka požara na otvorenom prostoru.

**Zaključak:**

Analizom rada i funkcioniranja operativnih snaga vatrogastva u 2023. godini, prikazana je organizacija vatrogasnih postrojbi, vatrogasne opreme s kojom vatrogasci raspolažu, broj vatrogasnih intervencija s usporedbom za isto razdoblje u 2022. godini, način dojave požara, uzbunjivanje vatrogasnih postrojbi, način uključivanja fizičkih i pravnih osoba u akcije gašenja požara, stanje poljoprivrednih i šumskih površina i uzroci nastanka požara na otvorenom prostoru. Utvrđeno je da gradonačelnik, odnosno gradsko vijeće u analiziranom razdoblju, donijelo svu potrebna dokumentaciju koja se odnosi na zaštitu od požara na području Grada Šibenika.

U odnosu na popunjenost potrebnim brojem profesionalnih vatrogasaca koja je određena Planom zaštite od požara, utvrđeno je da nedostaje 6 profesionalnih vatrogasaca, kako bi broj djelatnika koji se raspoređuju po vatrogasnim smjenama bio optimalan. U narednom razdoblju potrebno popuniti postrojbu potrebnim kadrovima. S obzirom na uvjete u kojima se koristi, vatrogasna oprema i tehnika zahtjeva stalnu pažnju i potrebu kontinuiranog održavanja, što zahtjeva znatna financijska sredstva. Zgrada Vatrogasnog doma je derutna a unutarnjim rasporedom neadekvatna za smještaj svih vatrogasnih vozila, opreme i ostalih bitnih sadržaja.

Također, zbog svoje lokacije u centru grada i nepostojanja alternativnog cestovnog prilaza vatrogascima je izlazak iz Vatrogasnog doma na intervencije usporen, osobito u ljetnim mjesecima kada su na području grada velike prometne gužve. Gradnja novog Vatrogasnog doma - Centra za klimatske promjene predviđena je na Pećinama, odnosno na području bivše vojarne Bribirski knezovi.

Dobrovoljna vatrogasna društva osim uobičajenih poteškoća vezano za opremljenost i održavanje postojeće vatrogasne opreme i vozila, nedostatka prostora za smještaj vozila i opreme, imaju i posebno velik problem nedostatka operativnih vatrogasaca. Požari otvorenog prostora koji uzrokuju najveće materijalne štete, zahtijevaju angažiranje velikog broja osposobljenih i opremljenih vatrogasaca, upravo kadra čiji se broj kontinuirano smanjuje. Trend smanjenja broja operativnih vatrogasaca u dobrovoljnim vatrogasnim društvima je potrebno dodatno analizirati te pokušati donijeti odgovarajuće mjere za poboljšanje stanja.

Provedba mjera preventivne zaštite od požara u najvećoj mjeri utječe na smanjivanje rizika za nastanak i širenje požara. S obzirom na zapuštenost poljoprivrednog i šumskog zemljišta, potrebno je pronaći mogućnosti i načine za uređenje i čišćenje javnih i privatnih površina, posebno uz rubove naseljenih mjesta. Posebnu pažnju potrebno je usmjeriti na održavanje postojećih i izradu novih protupožarnih putova te na edukaciji građana o potrebi pridržavanja Odluke o mjerama zaštite od požara na otvorenom prostoru.

.

**2.3. Operativne snage Hrvatskog Crvenog križa - Gradsko društvo Crvenog križa Šibenik**

Gradsko društvo Crvenog križa Šibenik (u daljnjem tekstu: GDCK Šibenik)kao operativna snaga sustava civilne zaštite djeluje na temelju Zakona o Hrvatskom Crvenom križu ( „Narodne novine“, broj 71/2010) i Zakona o sustavu civilne zaštite ( „Narodne novine“, broj 82/15, 118/18 i 31/20 i 20/21).  GDCK Šibenik djeluje na području sljedećih općina i gradova: Grad Šibenik, općina Bilice, grad Skradin, općina Tribunj, općina Pirovac, općina Murter- Kornati, općina Tisno, općina Primošten i općina Rogoznica. Na svim sjednicama stožera civilne zaštite, u svim općinama i gradovima, sudjelovali su članovi GDCK Šibenik.

Glavna uloga Gradskog društva Crvenog križa Šibenik je ublažavanje ljudskih patnji, izazvanih oružanim sukobima, velikim prirodnim, ekološkim, tehnološkim i drugim nesrećama, s posljedicama masovnih stradanja i epidemija. GDCK Šibenik u svom djelovanju stavlja poseban naglasak na aktivnosti vezane za pripremu i djelovanje u kriznim situacijama te pomaganje pogođenim zajednicama u oporavku.

U analiziranom razdoblju, kontinuirano su održavane edukativne radionice o ulozi i poslovima Crvenog križa za djecu u školama i vrtićima. Za vrijeme trajanja Međunarodnog dječjeg festivala održana je radionica sa ciljem upoznavanja najmlađih s preporučenim ponašanjima u izvanrednim situacijama.

U požaru koji je nastao 13.07.2023.godine u Grebaštici svi timovi GDKC Šibenik sudjelovali su na terenu u pripremi evakuacije ljudi kojima su kuće bile ugrožene kao i na njihovom prihvatu u sportskoj dvorani na Baldekinu u kojoj su pripremljeni ležajevi i osigurana prehrana

za sve evakuirane. Služba traženja je popisala evakuirano stanovništvo. Timovi GDCK Šibenik bili su u sportskoj dvorani do 22:00 sata, kad je donesena odluka da se stanovništvo može vratiti u svoje objekte.

GDCK Šibenik kontinuirano i uspješno organizira akcije dobrovoljnog darivanja krvi na području Grada Šibenika, općine Bilice, Grada Skradina, općine Tribunj, općine Pirovac, općine Murter- Kornati, općine Tisno, općine Primošten i općine Rogoznica.

**2.4. Operativne snage Hrvatske gorske službe spašavanja - Stanica Šibenik**

Aktivnosti Hrvatske gorske službe spašavanja Stanice Šibenik, kao temeljne operativne snage civilne zaštite, određene su Zakonom o sustavu civilne zaštite (Narodne novine 82/15, 118/18, 31/20, 20/21 i 114/22) i Zakonom o Hrvatskoj gorskoj službi spašavanja („Narodne novine broj,  [79/2006](https://www.iusinfo.hr/zakonodavstvo/zakon-o-hrvatskoj-gorskoj-sluzbi-spasavanja-1), [110/2015](https://www.iusinfo.hr/zakonodavstvo/zakon-o-izmjenama-i-dopunama-zakona-o-hrvatskoj-gorskoj-sluzbi-spasavanja)).

Kao temeljne operativne snage u sustavu civilne zaštite, jedinice Hrvatske gorske službe spašavanja posjeduju spremnost za žurno i kvalitetno djelovanje u provođenju mjera i aktivnosti kod velikih nesreća i katastrofa.

Aktivnosti ove javne Službe temelje se na sigurnosti, zaštiti života i imovine. Svoju operativnost služba provodi kroz tri područja rada:

1. održavanje pripravnosti
2. preventiva i edukacija
3. akcije spašavanja

U HGSS-Stanici Šibenik djeluje 37 aktivnih pripadnika, 1 instruktor gorski spašavatelj, 1 kandidat za instruktora, dva vodiča potražnih pasa, dva zdravstvena djelatnika, tri licencirana operatera bespilotnim sustavom, 8 rescue spašavatelja (spašavanje iz poplavljenih područja), 4 voditelja potraga za nestalim osobama. Navedeni resursi služe za sve vrste neurbanog spašavanja koje se odnosi na spašavanje i traganja za nestalim osobama, spašavanje u stijeni, jamama te spašavanje u zimskim vremenskim uvjetima. Poseban naglasak stavljen je na pse tragače iz ruševina te je jedina u županiji koja kontinuirano obučava pse za traganje.

Svi redoviti članovi, obvezali su se biti raspoloživi od 0-24 sata, 365 dana u godini. Radi boljeg pokrivanja područja županije HGSS-Stanica Šibenik, uz središnjicu u Šibeniku, ima ispostave u Drnišu i Kninu.

Osim djelovanja na sprječavanju nesreća, u akcijama spašavanja ljudi i imovine pri elementarnim nepogodama, potresima i velikim nesrećama HGSS – Služba Šibenik, aktivna je u području sporta i fizičke kulture, zaštite prirode, tehničke kulture, primarne zdravstvene zaštite i mnogih drugih ljudskih i gospodarskih aktivnosti koje se odvijaju na prostorima izvan urbanih sredina i javnih prometnica, što je regulirano kroz 24 djelatnosti i 11 javnih ovlasti u Zakonu o HGSS-u.

Intervencije i akcije spašavanja čine tek 5% sveukupnih aktivnosti i troškova Stanice a održavanje spremnosti, dežurstva, edukacija, zaštita prirode, osposobljavanje, provođenje kontinuiranog informiranja i educiranje fizičkih i pravnih osoba o opasnostima i mjerama sigurnosti, stjecanje i održavanje vještina za djelovanje u slučaju potresa, vremenskih nepogoda i drugih nesreća na nepristupačnim prostorima, predstavljaju ostale aktivnosti i troškove.

HGSS Stanica Šibenik kao operativna snaga sustava civilne zaštite Grada Šibenika, posjeduje standarde svjetske izvrsnosti a svojim djelovanjem daje opsežan preventivni, edukacijski, športski i drugi doprinos.

**2.5. Postrojbe civilne zaštite opće namjene Grada Šibenika**

Gradsko vijeće Grada Šibenika na 29. sjednici, održanoj 6.travnja 2017. godine donijelo je „Odluku o osnivanju postrojbi civilne zaštite opće namjene“. Postrojba se sastoji od pripadnika civilne zaštite iz kategorije građana koje su Zakonom o sustavu civilne zaštite utvrđene kao potencijalne baze obveznika za popunu snaga.

**2.6. Povjerenici i zamjenici povjerenika civilne zaštite**

U Planu djelovanja civilne zaštite Grada Šibenika određeni su povjerenici i zamjenici povjerenika civilne zaštite u 29 mjesnih odbora i 16 gradskih četvrti. U sljedećoj godini putem mobilizacijskog poziva izvršit će se provjera odaziva imenovanih povjerenika i zamjenika povjerenika.

Potrebno je započeti s kampanjom popularizacije sustava civilne zaštite, u javnosti poraditi na poticanju uključivanja srednjoškolaca i drugih građana u sustav civilne zaštite na primjeren način te pokrenuti kampanje koje će uključivati vidljivost na društvenim mrežama.

| **Ciljevi iz Smjernica** | **Opis planiranih aktivnosti u 2023.** | **Ostvarenje** |
| --- | --- | --- |
| Ažuriranje evidencije povjerenika i zamjenika povjerenika civilne zaštite Grada Šibenika  Imenovanje novih povjerenika i zamjenika povjerenika civilne zaštite Grada Šibenika | ažuriranje evidencije povjerenika i zamjenika povjerenika | provodi se kontinuirano |
|  | aktivnost će se provoditi u 2024. godina |

**2.7. Pravne osobe od interesa za sustav civilne zaštite na području Grada Šibenika**

Gradsko vijeća Grada Šibenika na 7. sjednici, održanoj 9.lipnja 2022.godine, donijelo je „Odluku o određivanju pravnih osoba od interesa za sustav civilne zaštite na području Grada Šibenika“ (Službeni glasnik Grada Šibenika 6/22) s ciljem sudjelovanja u aktivnostima i mjerama radi smanjenja rizika od katastrofa, pružanja brzog odgovora na prijetnje i opasnosti, ublažavanja i otklanjanja posljedica katastrofa i velikih nesreća te utvrdilo njihove kapacitete sukladno potrebama sustava civilne zaštite Grada Šibenika.

Odlukom je određeno 14 pravnih osoba od interesa za sustav civilne zaštite na području Grada Šibenika i podijeljene su prema sljedećim skupinama zadaća:

-   osiguravanje potrebne mehanizacije

-   osiguravanje kapaciteta za zbrinjavanje i prijevoz stanovništva

-   osiguravanje kapaciteta za prijevoz i skladištenje robe

-   osiguravanje hrane i vode za piće

-   osiguravanje zdravstvenog zbrinjavanja stanovništva

-   osiguravanje stručnjaka i mehanizacije potrebne za asanaciju

Pravne osobe su operativne snage sustava civilne zaštite Grada Šibenika i dužne su u operativnim planovima izraditi plan o načinu organiziranja provedbe mjera i aktivnosti u sustavu civilne zaštite sukladno Zakonu, posebnim propisima i internim općim aktima.

Grad Šibenik ne može utjecati na razvoj ljudskih potencijala i operativnih kapaciteta pravnih osoba od interesa za sustav civilne zaštite na području Grada Šibenika, ali kontinuirano prati razvoj njihovih operativnih kapaciteta i stanje ljudskih potencijala radi utvrđivanja operativnih sposobnosti za sudjelovanje u aktivnostima sustava civilne zaštite.

1. **PLANSKI DOKUMENTI**

**3.1. Procjena rizika od velikih nesreća i Plan djelovanja civilne zaštite**

* + 1. **Procjena rizika od velikih nesreća za Grad Šibenik**

Gradsko vijeće Grada Šibenika na svojoj 2. sjednici održanoj 28. srpnja 2021. godine donijelo je Procjenu rizika od velikih nesreća za područje Grada Šibenika, („Službeni glasnik Grada Šibenika“, br. 6/21). Procjena rizika predstavlja stanje s danom usvajanja tog dokumenta za naredne tri godine, a izrađena je u svrhu smanjenja rizika i posljedica velikih nesreća, odnosno prepoznavanja i učinkovitijeg upravljanja rizicima na temelju Smjernica za izradu rizika od velikih nesreća za područje Šibensko- kninske županije („Službeni vjesnik Šibensko- kninske županije“, br. 10/19). U sljedećoj godini potrebno je izraditi novu Procjenu rizika od velikih nesreća za Grad Šibenik .

* + 1. **Plan djelovanja sustava civilne zaštite**

Gradonačelnik Grada Šibenika, na temelju članka 17. stavka 3. Zakona o sustavu civilne zaštite („Narodne novine“ br. 82/15, 118/18, 31/20 i 20/21), donio je Plan djelovanja civilne zaštite za područje Grada Šibenik („Službeni glasnik Grada Šibenika)“, broj 5/21).

Plan djelovanja sastava civilne zaštite Grada Šibenika izrađuje se na temelju Procjene rizika od velikih nesreća za područje Grada Šibenika. Sadržaj plana djelovanja civilne zaštite jedinice lokalne samouprave propisan je Pravilnikom o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti u postupku njihovog donošenja („Narodne novine“, broj 66/2021). U sljedećoj godini potrebno je izraditi novi Plan djelovanja sustava civilne zaštite Grada Šibenika.

U novoj Procjeni rizika od velikih nesreća za područje Grada Šibenika, sukladno članku 24. Pravilnika o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti o postupku njihovog donošenja („Narodne novine“, broj 66/21), koji propisuje da posebni dio Plana djelovanja civilne zaštite JLP(R)S sadrži razradu svake od mjera civilne zaštite iz Državnog plana, potrebno je ažurirati statističke podatke sukladno novom popisu stanovništva i obraditi nove rizike u skladu s onima određenim Državnim planom djelovanja civilne zaštite, koji je donijela Vlada RH u rujnu 2023. godine.

Nakon usvajanja nove Procjene rizika od velikih nesreća za područje Grada Šibenika, pristupit će se izradi novog Plana djelovanja civilne zaštite Grada Šibenika s obzirom da je Procjena rizika od velikih nesreća osnova za izradu Plana djelovanja civilne zaštite.

1. **OSTVARENJE CILJEVA UNUTAR SUBPODRUČJA CIVILNE ZAŠTITE**

| **SUBPODRUČJA CIVILNE ZAŠTITE** | **SVEUKUPNI CILJ** | **OSTVARENO** | **NIJE OSTVARENO** |
| --- | --- | --- | --- |
| Normiranje | ispunjavanje obveza i usvajanje akata sukladno zakonu i podzakonskim aktima | praćenje promjena u zakonskoj regulativi; izrada i usvajanje svih planskih dokumenata koje je Grad Šibenik bio obvezan usvojiti temeljem odredbi zakona |  |
| Preventiva | prikupljanje znanstvenih informacija radi ažuriranja Procjene rizika od velikih nesreća za područje Grada Šibenika, provođenje svih planiranih aktivnosti radi jačanja svijesti pojedinaca, pripadnika ranjivih skupina, upravljačkih i odgovornih tijela | analizirani su podatci za izradu nove Procjene rizika od velikih nesreća za područje Grada Šibenika s obradom novih prijetnje;  sudjelovanje na pripremi, prijavi i provedbi EU projekata za izgradnju protupožarnih puteva,  sudjelovanje u provedbi Javnog poziva Ravnateljstva civilne zaštite za dostavu ponuda vlasnika stambene jedinice za stambeno zbrinjavanje raseljenih osoba iz Ukrajine u pojedinačnom smještaju,  ministar  sudjelovanje na radionici za projekt SEE ME (Sigurni i jednaki u hitnim situacijama) na temu izjednačavanja prava i mogućnosti osoba s invaliditetom u hitnim koju je za predstavnike JLS koju je u operativnom centru u Diviljuama organiziralo Ravnateljstvo civilne zaštite Ministarstva unutarnjih poslova |  |
| Planiranje | ažuriranje planskih dokumenata | ažuriranje priloga Plana sukladno novonastalim promjenama i prikupljenim podacima; ažuriranje lista kontakata sudionika; praćenje izrade te analiza operativnih planova pravnih osoba i operativnih planova i procjena rizika pravnih osoba koje obavljaju djelatnost korištenjem opasnih tvari |  |
| Operativno djelovanje | održavanje visoke razine operativnog djelovanja operativnih snaga sustava civilne zaštite Grada Šibenika | planiranje i održavanje vježbi operativnih snaga sustava civilne zaštite Grada Šibenika; izrada elaborata vježbi; ažuriranje baze podataka pripadnika postrojbi civilne zaštite Grada Šibenika;  upoznavanje Stožera s planskim dokumentima iz područja civilne zaštite, sredstvima rada i načinom rada tijekom velikih nesreća i katastrofa |  |
| Financiranje | osiguranje dostatnih financijskih sredstava za razvoj sustava civilne zaštite Grada Šibenika | u Proračunu Grada Šibenika za 2023. bila su osigurana dostatna financijska sredstva  za razvoj sustava civilne zaštite |  |

**5. ZAKLJUČAK**

U protekle dvije godine, Gradonačelnik i Gradsko vijeće Grada Šibenika ispunili su sve obveze koje proizlaze iz odredbi Zakona o sustavu civilne zaštite i podrednih pravilnika za tijela JLS, što je potvrđeno pozitivnim inspekcijskim nalazom inspektora za civilnu zaštitu Ravnateljstva civilne zaštite, Ministarstva unutarnjih poslova. Osim ispunjavanja obveza u sustavu civilne zaštite koje se odnose na normativno uređivanje i usvajanje akata koje su za JLS propisane Zakonom o sustavu civilne zaštite (Narodne novine 82/15, 118/18, 31/20, 20/21 i 114/22) i pravilnicima koji proizlaze iz Zakona i Statuta Grada Šibenika („Službeni glasnik Grada Šibenika“, broj 2/21) u narednim godinama osobitu pozornost potrebno je posvetiti razvijanju strategije za podizanje svijesti stanovništva o sustavu civilne zaštite.

Za ostvarivanje sigurnosti i zaštite, kao primarnog interesa svih građana, osim namjenski organiziranih žurnih službi i operativnih snaga zaštite i spašavanja, za funkcioniranje ukupnog sustava civilne zaštite na području Grada Šibenika neophodno je postići masovnije učešće informiranih i pripremljenih građana u sustavu civilne zaštite.

**6. ZAVRŠNA ODREDBA**

Analiza će biti objavljena u „Službenom glasniku Grada Šibenika.“

KLASA: 240-02/23-01/01

URBROJ:2182-1-10-23-10

Šibenik, 14. prosinca 2023.

GRADSKO VIJEĆE GRADA ŠIBENIKA

PREDSJEDNIK

dr. sc. Dragan Zlatović, v. r.